ວຽງຈັນ ກາຍເປັນເຂດ ທີ່ມີອາຊະຍາກຳ ເກີດຂຶ້ນຫຼາຍ ທີ່ສຸດໃນລາວ
ທາງການລາວ ຍັງຈັບກຸມຊາວຕ່າງຊາດໄດ້ເຖິງ 45 ຄົນ ທີ່ເປັນເຄືອຂ່າຍ ຂະບວນການຄ້າຢາເສບຕິດ ຂ້າມຊາດ ທີ່ເຊື່ອມໂຍງເຂົ້າມາໃນລາວ ຫຼາຍຂຶ້ນນັບມື້.
ນະຄອນຫລວງວຽງຈັນກາຍເປັນເຂດ ທີ່ມີອາຊະຍາກຳເກີດຂຶ້ນ ຫຼາຍທີ່ສຸດໃນລາວ ໂດຍສະເພາະແມ່ນການຈັບກຸມບັນດານັກຄ້າ ຢາເສບຕິດນັ້ນ ຖືເປັນອາຊະຍາກຳທີ່ເພີ້ມຂຶ້ນຢ່າງຕັ້ງໜ້າ ພົນຈັດຕະວາ ສິນທະວົງ ໄຊຍະກອນ ລັດຖະມົນຕີຊ່ອຍວ່າການ ກະຊວງປ້ອງກັນຄວາມ ສະຫງົບໄດ້ຖະແຫລງ ໃນກອງປະຊຸມສະລຸບວຽກງານປ້ອງກັນຄວາມສະຫງົບທົ່ວປະເທດ ໃນຮອບປີ 2014 ທີ່ຜ່ານມາວ່າ ມີຄະດີອາຊະຍາກຳເກີິດຂຶ້ນທັງໝົດ 3,956 ກໍລະນີ ແລະ ມີຜູ້ຕ້ອງຫາທີ່ຖືກຈັບກຸມຈຳນວນ 4,543 ຄົນ ຊຶ່ງໃນນີ້ເປັນຜູ້ຕ້ອງຫາເພດຍິງຈຳນວນ 819 ຄົນ ໂດຍທຽບໃສ່ປີ 2013 ກໍປາກົດວ່າມີຄະດີອາຊະຍາກຳເພີ້ມຂຶ້ນເຖິງ 517 ກໍລະນີ ພ້ອມກັນນີ້ ພົນຈັດຕະວາສິນທະວົງ ຍັງໄດ້ໃຫ້ການຢືນຢັນວ່າ ເຂດທີ່ມີອາຊະຍາກຳເກີດ ຂຶ້ນຫຼາຍທີ່ສຸດ ກໍຄືນະຄອນຫລວງວຽງຈັນທີ່ມີອາຊະຍາກຳເກີດຂຶ້ນເຖິງ 2,460 ກໍລະນີ ຫຼືເກີນກວ່າ 62 ເປີເຊັນ ຂອງຄະດີທີ່ເກີດຂຶ້ນທັງໝົດ ແລະທີ່ຖືວ່າເປັນອາຊະຍາກຳ ທີ່ ເກີດຂຶ້ນຫຼາຍທີ່ສຸດກໍແມ່ນອາຊະຍາກຳທີ່ກ່ຽວກັບການຄ້າຢາເສບຕິດຈຳນວນ 1,658 ກໍລະນີ ແລະຈັບກຸມນັກຄ້າຢາເສບຕິດໄດ້ເຖິງ 2,538 ຄົນ ຊຶ່ງໃນນີ້ກໍລວມຜູ້ຕ້ອງຫາ ເພດຍິງດ້ວຍເຖິງ 590 ຄົນ ໂດຍຈຳນວນຄະດີເພີ້ມຂຶ້ນຈາກປີ 2013 ເຖິງ 339 ກໍລະນີ ຍິ່ງໄປກວ່ານັ້ນ ທາງການລາວ ຍັງຈັບກຸມຊາວຕ່າງຊາດໄດ້ເຖິງ 45 ຄົນ ທີ່ເປັນເຄືອຂ່າຍ ຂະບວນການຄ້າຢາເສບຕິດຂ້າມຊາດ ທີ່ເຊື່ອມໂຍງເຂົ້າມາໃນລາວຫຼາຍຂຶ້ນນັບມື້ ສ່ວນ ຢາເສບຕິດທີ່ຢຶດໄດ້ກໍຄືຢາບ້າ 363 31 ກິໂລກຣາມ ເຮໂຣອິນ 163 94 ກິໂລກຣາມ ຢາໄອຊ໌ 8 85 ກິໂລກຣາມ ຝິ່ນ 15 1 ກິໂລກຣາມ ກັນຊາແຫ້ງ 1,252 ກິໂລກຣາມ ພ້ອມ ທັງຢຶດຍານພາຫະນະໄດ້ອີກເຖິງ 288 ຄັນ ໂດຍການຈັບກຸມດັ່ງກ່າວນີ້ ຖືເປັນຜົນຈາກການພັດທະນາປັບປຸງ ລະບົບການບັງຄັບ ໃຊ້ກົດໝາຍຕໍ່ບັນດາຜູ້ກະທຳຄວາມຜິດກ່ຽວ ກັບຢາເສບຕິດໃນລາວ ທີ່ຄະນະກຳມະການກວດກາ ແລະ ຄວບ ຄຸມຢາເສບຕິດແຫ່ງຊາດລາວ ໄດ້ຮັບການຊ່ອຍເຫຼືອ ຈາກລັດ ຖະບານສະຫະລັດອາເມຣິກາ ໃນລະຍະໃໝ່ທີ່ເລີ້ມລົງມືປະຕິບັດ ນັບແຕ່ກາງປີ 2014 ເປັນຕົ້ນມາ ທີ່ລວມເຖິງການຊ່ອຍເຫຼືອ ເພື່ອ ຍົກລະດັບປະສິດທິພາບ ໃນການບຳບັດ ຜູ້ຕິດຢາເສບຕິດ ຢູ່ສູນ ບຳບັດຕ່າງໆ ໃນທົ່ວປະເທດລາວ ຊຶ່ງຖືເປັນໂຄງການຕໍ່ເນື່ອງ ທີ່ ທາງການສະຫະລັດ ໄດ້ໃຫ້ການຊ່ອຍເຫຼືອແກ່ລາວ ນັບຕັ້ງແຕ່ປີ 1989 ເປັນຕົ້ນມາ ແລະ ຈົນເຖິງປັດຈຸບັນນີ້ ປາກົດວ່າ ສະຫະລັດ ໄດ້ໃຫ້ການຊ່ອຍເຫຼືອແກ່ລາວ ໃນການແກ້ໄຂບັນຫາກ່ຽວກັບຢາເສບຕິດນີ້ ຄິດເປັນມູນ ຄ່າລວມເຖິງ 45 ລ້ານດອນລາແລ້ວ ທາງດ້ານທ່ານກຸ ຈັນສີນາ ປະທານຄະນະກຳມະການກວດກາ ແລະຄວບຄຸມຢາເສບຕິດ ແຫ່ງຊາດໄດ້ຖະແຫລງຍອມຮັບວ່າ ການຊົມໃຊ້ ແລະ ການລັກລອບຄ້າຢາເສບຕິດໄດ້ ເປັນບັນຫາ ທີ່ມີລະດັບຄວາມຮຸນແຮງ ເພີ້ມຂຶ້ນທັງໃນຕົວເມືອງ ແລະ ເຂດຊົນນະບົດ ໂດຍ ສະພາບການທີ່ໜ້າເປັນຫ່ວງທີ່ສຸດ ກໍຄືຜູ້ກະທຳຄວາມຜິດ ທີ່ເພີ້ມຂຶ້ນນັບມື້ ໂດຍເຖິງແມ່ນ ວ່າ ທາງການລາວຈະໄດ້ດຳເນີນມາດຕະການປາບປາມ ຢ່າງເຂັ້ມງວດຫຼາຍຂຶ້ນ ທັງຍັງ ໄດ້ລົງໂທດຕໍ່ຜູ້ກະທຳຄວາມຜິດ ໃນຂັ້ນສູງສຸດທີ່ກຳນົດໄວ້ໃນກົດໝາຍກໍຕາມ ຍິ່ງໄປກວ່ານັ້ນ ການດຳເນີນມາດຕະການດັ່ງກ່າວນີ້ ກໍຍັງໄດ້ມີການນຳໃຊ້ຕໍ່ບັນດາເຍົາວະຊົນທີ່ຕິດຢາ ຫຼືເປັນນັກຄ້າຢາເສບຕິດລາຍຍ່ອຍທີ່ເຄີຍຖືກຈັບກຸມ ແລະ ຜ່ານການສຶກສາອົບຮົມມາແລ້ວ ແຕ່ກໍຍັງບໍ່ມີການປະພຶດໂຕໃຫ້ດີຂຶ້ນແຕ່ຢ່າງໃດ ດັ່ງທີ່ເຈົ້າໜ້າທີ່ຝ່າຍປາບປາມຢາເສບຕິດຂອງລາວ ໄດ້ໃຫ້ການຢືນຢັນວ່າ: ສ່ວນສູນບຳບັດຄົນຕິດຢາທັງ 9 ແຫ່ງກໍໄດ້ຮອງຮັບເຍົາວະຊົນທີ່ຕິດຢາຈຳນວນທັງໝົດ 6,600 ກວ່າຄົນ ແຕ່ເກີນກວ່າ 60 ເປີເຊັນທີ່ຜ່ານການບຳບັດໄປແລ້ວນັ້ນ ໄດ້ກັບຄືນໄປ ເສບຢາອີກເທື່ອໃໝ່ ຈຶ່ງເຊື່ອວ່າໃນປີ 2015 ນີ້ ຈະມີເຍົາວະຊົນລາວຕິດຢາບ້າເພີ້ມຂຶ້ນ ເປັນຫຼຍກວ່າ 1 ແສນຄົນຢ່າງແນ່ນອນ